Der kommer nye navneskilte på knagerækkerne i børnehaveklasserne rundt om på landets skoler. Men bag de søde børnesmil og den forventningsfulde sitren, der kendetegner første skoledag, lurer der store udfordringer for børnehaveklasselederne.

Mange af børnene er blevet mere egoistiske og taler uden den fornødne respekt for læreren, lyder det fra formanden for Børnehaveklasseforeningen.

- De mangler generelt opdragelse. Vi bruger rigtig meget tid på almindeligheder, som hvordan man taler til folk, og hvordan man gør, når man får en besked. Det er ikke en selvfølgelighed hos børn i dag, siger Pia Jessen, der selv har været børnehaveklasseleder i 20 år.

”Fuck dig og luder” er noget af det børnehaveklasselederne her på skolen har måtte lægge ører til. Tonie Bach, Børnehaveklasseleder, Kristrup Skole

Problemet med børn, der ikke er parate til at være en del af fællesskabet i skolen, dukker op i alle egne af Danmark.

DR har været i kontakt med børnehaveklasseledere på 26 skoler. Her har de fleste oplevet, at børn umotiveret forlader klassen, har været grænseoverskridende i deres sprogbrug og mangler selvkontrol i tilspidsede situationer:

- Et barn, der siger ”gu' vil jeg ej”, når man giver en besked eller bare vender om og går, er meget grænseoverskridende, siger Pia Jessen, der oplever, at det bliver vanskeligt at gennemføre undervisningen, når børnene taler grimt til hinanden og læreren.

Børnehaveklasseleder: Forældrene er nøglen

I Randersbydelen Kristrup er børnehaveklasseleder Tonie Bach ved at forberede de sidste ting, før det store rykind af nye børnehaveklassebørn på mandag.

Hun oplever også, at et stigende antal børnehaveklassebørn ikke er parate til skolelivet.

- Der er børn i dag, der tør sige ting til lærerne, som de ikke turde for nogle år siden: ”Fuck dig og luder” er noget af det, børnehaveklasselederne her på skolen har måtte lægge ører til, siger hun.

Derfor har hun de seneste år arbejdet målrettet på at få forældrene i tale i god tid før skolestart. Hun tager simpelt hen hvert år ud i en række af byens børnehaver for at holde oplæg til forældrene om, hvad der venter børnene i skolen.